Klaasist portatiivse kõnepuldi ideevõistluse avalik istung toimus 17. juunil Eesti Arhitektide Liidus.    Tudengitele suunatud ideevõistluse eesmärgiks oli saada eskiislahendus, mille alusel teostab firma Glaverbel (klaasi tootja ja maaletooja) EAL-ile klaasist portatiivse kõnepuldi. Võistlusest võisid osa võtta kõik Eesti Vabariigis õppivad üliõpilased.    Ideevõistlusele laekus neli tööd, mida hindas žürii koosseisus: Margit Mutso  (EAL-i esimees), Jüri Soolep (EKA, EAL), Martin Pärn (EDL), Markus Kaasik (EAL). Žürii esimees Pavel ?umpelik (Glaverbel Czech) osales žürii töös kirjalikult.    Laekunud võistlustööde hulgast märgusõnadega "Camella", "akuure", "Villi" ja "Portu" valis žürii üksmeelse otsusega võitjaks töö märgusõnaga "Portu", autor Lauri Vaimel, mida hinnati kõige veenvama disaini ja "klaasilikuma" lahenduse poolest. Eriliselt märgiti ära kõnepuldi vahetatavat esipaneeli, mis on erinevate ürituste puhul korraldamisel väga oluline.    Kõnepult valmib 20.-21. augustini 2005 Narva-Jõesuu sanatooriumis toimuvateks Eesti Arhitektide Liidu suvepäevadeks.